কলকাতার রাস্তায় ঘুরে বেড়াচ্ছে রোবট কুকুর!

ওয়েব ডেস্ক: আগামীকাল প্রজাতন্ত্র দিবস (Republic Day 2025)। কলকাতার (Kolkata) রেড রোডে চলছে উৎসবের প্রস্তুতি। এর মাঝে এবছর ভারতের সেনার এক অভিনব প্রদর্শনী সকলের নজর কেড়েছে। রেড রোডের কুচকাওয়াজে এই প্রথমবার অংশ নিতে চলেছে এক ‘রোবট কুকুর’ (Robotic Dog), যার পোশাকি নাম মাল্টি ইউটিলিটি লেগ্ড ইকুইপমেন্ট বা সংক্ষেপে মিউল (MULE)। সম্পূর্ণ দেশীয় প্রযুক্তিতে তৈরি এই অত্যাধুনিক যন্ত্র কেবল এক প্রদর্শনী নয়, বরং ভারতীয় প্রতিরক্ষার নতুন শক্তির প্রতীক।

আসলে ‘মিউল’ হল একটি রোবটিক কুকুর, যা মূলত সেনাবাহিনীর (Indian Army) বিশেষ কাজে ব্যবহৃত হয়। এর ডিজাইন এমনভাবে করা হয়েছে, যাতে এটিকে রিমোটের মাধ্যমে পরিচালনা করা যায়। তবে প্রয়োজনে নিজে থেকে বেশ কিছু সিদ্ধান্তও নিতে সক্ষম এই রোবট কুকুর। এটি যেমন ছুটতে পারে, তেমনই আবার বিভিন্ন তথ্য সংগ্রহ করতে পারে। পাশাপাশি, বোমা নিষ্ক্রিয় করার মতো ঝুঁকিপূর্ণ কাজও করতে পারে এই মিউল।

আরও পড়ুন: ঘন কুয়াশার জেরে ব্যাহত বিমান চলাচল, বিক্ষোভ যাত্রীদের

বিগত কয়েক বছর ধরে দেশের নিরাপত্তা ব্যবস্থাকে আরও শক্তিশালী করার জন্য আধুনিক প্রযুক্তির ব্যবহার বাড়ছে। ভারতের সীমান্তে অনুপ্রবেশ রোধ এবং গুরুত্বপূর্ণ জায়গাগুলিতে নজরদারি বাড়াতে এই ধরনের রোবটিক ডিভাইস অত্যন্ত কার্যকর। শুধু তাই নয়, যুদ্ধক্ষেত্রে জওয়ানদের নিরাপত্তার জন্যও এটি অত্যন্ত গুরুত্বপূর্ণ।

প্রসঙ্গত, শুক্রবার সকাল থেকেই রেড রোড জুড়ে মহড়া চলছে। সেনাবাহিনীর জওয়ানরা যেমন কুচকাওয়াজে অংশ নিয়েছেন, তেমনি চলছে রোবোটিক ট্রেনিংও। মহড়া চলাকালীন বন্ধ রাখা হয়েছে পূর্ব ও পশ্চিম হসপিটাল রোড, কুইন্স লেন, খিদিরপুর রোড এবং রানি রাসমণি রোডের একাংশ। এদিন মিউলের উপস্থিতি কৌতূহলের সৃষ্টি করেছে পথচারীদের মধ্যে।